google/wiki40b huggingface dataset:
Erik Hanøy

Karriere

Han er tidligere speaker på Brann stadion (2000-08). Hanøy er utdannet ved Norges handelshøyskole.
Erik Hanøy begynte sin radiokarriere i Bergen Lokal i 1990, og ble ansatt i Radio 1 i 1992, der han jobbet til juli 2013.
Fra 1996 til 2004 kommenterte han Branns kamper direkte for Radio 1. I sesongene 2009 og 
2010 kommenterte han Brann-kamper på nett-tv for Bergens Tidende. Siden 2011-sesongen har han 
vært tilknyttet Fotball Media som fotballkommentator for Eliteserien, og har blant annet kommentert kamper på CMore.
BMF-plaketten

BMF-plaketten «Din bok-vårt val» er en svensk litterær pris som deles ut av Bokhandelsmedhjälparföreningen (BMF) for å stimulere leseinteressen og øke fortroligheten med svenske forfatteres verker. Prisen til voksenforfatterne ble innstiftet i 1951. Til barnebokforfatterne ble prisen innstiftet i 1983.
Absolute Music 5

Absolute Music 5 er det femte samlealbumet i den norske Absolute Music-serien og ble utgitt i 1992.
Fylkesvei 7330

Fylkesvei 7330 går mellom Baåga bru og Håvardremma i Vefsn kommune. Veien er 9,1 km lang.
Frem til 2019 hadde veien betegnelsen fylkesvei 252.
Rage

Rage er et tysk heavy metal-band, etablert i 1984 med navnet Avenger.
Etter utgivelsen av debutalbumet Prayers of Steel og en EP byttet de navn til Rage, da det allerede fantes et annet band i England med samme navn. Rage var sammen med band som Helloween og Running Wild en del av den tyske power/speed metal-scenen som oppsto på midten av 1980-tallet.
Malta-Reisseck vannkraftverk

Malta-Reisseck vannkraftverk, også kjent som kraftverksgruppene Malta og Reisseck, er et system med åtte demninget, et hoved-vannkraftverk i Mölltal (Rottau vannkraftverk), fire mindre kraftverk og to ekstra pumpeanlegg, alt beliggende i delstaten Kärnten i det sørlige Østerrike. Nedre reservoar ligger ved elva Möll like før den munner ut i elva Drava (tysk: Drau) ovenfor byene Sachsenburg og Spittal. Øvre reservoarer ligger i elveløpet Malta, over byen Gmünd og like ved grensen til delstaten Salzburg i nord..
Hele anlegget utgjøres av to såkalte pumpekraftverk og et konvensjonelt kraftverk nederst, med en samlet installert vannkraftkapasitet på 1 029 – 1 297 MW, fordelt med en pumpekraft på inntil 406 MW og en turbinkraft på inntil 891 MW. Årsproduksjonen er om lag 1 219 GWh (1,22 TWh). Det er planlagt utbygging av ytterligere 430 MW effekt i et nytt pumpekraftverk Reisseck II i årene 2010–14, slik at total pumpeeffekt øker fra 406 til 855 MW og total produksjonseffekt øker til maksimalt 1 449 MW.
Produksjonen nytter smeltevann og er derfor svært sesongbasert med hovedproduksjon om sommeren. Vinterstid og om natten når det er lav etterspørsel, brukes pumpekraften til å pumpe vann opp i midtre og øvre reservoar.

Historie og betydning

Oppdemmingen av Malta-vassdraget startet på 1930-tallet, og dagens anlegg ble forprosjektert allerede på 1950-tallet. Øvre reservoar Kölnbrein ble geologisk undersøkt fra 1957, og bygget ut i årene 1971–78. Ulike teknologiske og hydrologiske utfordringer førte derimot til at full oppfylling av reservoaret først kunne gjennomføres fra 1993.
Øvre reservoar har et maksimalt produksjonspotensial på 588 GWh, mens Rottau-kraftverket som er hovedverket i anlegget kan produsere inntil 715 GWh årlig, og Möllbrücke-verket i alt 120 GWh årlig.
Det er betydelig turisme knyttet til anlegget, med hoteller og luftige utsiktspunkt ved de større reservoarene, og tilbud om strikkhopping utfor Kölnbrein-demningen. Øvre reservoar har også vært utnyttet for høydetrening for roere.
Vikerheia

Vikerheia er en fjellformasjon med «Vikerfjellet» som høyeste punkt 120 moh. som ligger rett nordvest for Torghatten i Brønnøy kommune.

Fjelltrimmen

Vikerheia er som regel med i den lokale Fjelltrimmen og da den letteste av alle løypene. Den horisontale lengden er 1,3 km og total stigning 83 m. Det mest av løypa kan forseres på rent berg.
Barack Obama Presidential Center

Barack Obama Presidential Center er det planlagte presidentbiblioteket navngitt etter Barack Obama, som var USAs president fra 2009 til 2017. Det skal drives i samarbeid med University of Chicago og skal bygges i Jackson Park syd i Chicago. I motsetning til andre presidentbiblioteker skal Barack Obama Presidential Center ikke drives i regi av National Archives and Records Administration. Den ideelle stiftelsen Barack Obama Foundation skal lede byggearbeidene, som etter planen skal være ferdige i 2021.
Severobajkalsk

Severobajkalsk (russisk: Северобайкальск) er en by i Republikken Burjatia i Russland. Den ligger i nordenden av Bajkalsjøen, ved munningen av elva Tyja, rundt 440 km nordøst for Ulan-Ude.
Severobajkalsk ble grunnlagt i 1974 i forbindelse med byggingen av Bajkal-Amur-jernbanen (BAM). Den fikk innvilget bystatus i 1980. 
Byens hovednæringsveier er transport, treforedling, fiskeri og fiskeindustri.
Edgar Evans

Bakgrunn

Edgar Evans ble født i Wales. Hans far var sjømannen Charles Evans (1839–1907). Etter skolegang på St. Helen’s Boys School på hjemstedet ble han i 1891, femten årgammen, innrullert i Royal Navy. Fra 1899 tjenestegjorde han på HMS «Majestic», og det var da han ble kjent med Scott.

Oppdagelsesreisende

Han ble valgt ut til å være med Scott på hans første ekspedisjon til Antarktis mellom 1901 og 1904. Dette var den såkalte Discoveryekspedisjonen. De vitenskapelige resultatene fra ferden dekket omfattende områder innen biologi, zoologi, geologi, meteorologi og magnetisme. Det ble gjort viktige geologiske og zoologiske funn, som oppdagelsene av de snøfrie McMurdo Dry Valleys og koloniene av keiserpingviner ved Cape Crozier. Den geografiske utforskningen ledet blant annet til oppdagelsen av King Edward VII Land og polarplatået via fjellruten i vest. Ekspedisjonen gjorde ingen seriøse forsøk på å nå Sørpolen, men presterte å sette en ny sørlig rekord da en gruppe på tre mann nådde 82°17' sørlig bredde.
Evans deltok også på Scotts andre Sørpolekspedisjon, og ble valgt som en av de fire som skulle følge Scott til polpunktet sammen med Henry Bowers, Lawrence Oates og Edward Adrian Wilson den 17. januar, men tilbaketuren til basen ble meget problematisk. Evans hadde skadet hånden sin da en av sledene skulle kortes ned på turen til polpunktet, og holdt dette skjult for Scott før han skulle velge hvem som skulle hele veien til polpunktet. På grunn av kulden ville ikke såret gro skikkelig og Evans begynte etterhvert å bli dårligere, både fysisk og psykisk. Han kan også ha fått en hodeskade da han falt ned en issprekk den 4. februar, og han hadde i tillegg frostskader på hendene og nesen. Sannsynligvis hadde han også utviklet skjørbuk på grunn av vitamin C-mangel.
Den 16. februar, i det ekspedisjonen nærmet seg bunnen av Beardmorebreen, kollapset Evans. Neste morgen ble han etterlatt på grunn av at han ikke kunne følge med de andre medlemmene på ekspedisjonen, som ved neste stopp snudde og hentet han. Da de returnerte fant de han krabbende i snøen og mistet raskt bevisstheten. Natt til den 17. februar døde han i teltet. Det ble ikke notert av de andre medlemmene hva som ble gjort med liket og da samtlige av ekspedisjonsmedlemmene døde står dette som et åpent spørsmål.
Bleiksøya naturreservat

Bleiksøya naturreservat ligger utenfor Bleik i Andøy kommune i Nordland. Området omfatter Bleiksøya og noen småskjær utenfor. Naturreservatet er på 393 dekar, hvorav 248 dekar sjøareal. Området er vernet for å ivareta et verdifullt fuglefjell og beskytte hekkeplassene til flere utsatte sjøfuglarter.
Rominckaskogen

Rominckaskogen (polsk: Puszcza Romincka, tysk: Rominter Heide, russisk: Красный лес – Krasnyj Les) er et skogsområde lengst sørøst i Kaliningrad oblast i Russland og nordøst i det Ermlandskmasuriske voivodskap i Polen. Skogen har et flateinnhold på rundt 360 km². På polsk side ligger verneområdet Puszcza Romincka landskapspark.
Det polske og tyske navnet på skogen er avledet av det gammelprøyssiske ordet rom, som betyr «rolig» eller «hellig», ettersom skogen hadde tilknytning til gammelprøyssisk mytologi. Det russiske navnet, Krasnyj Les, betyr «Den røde skogen».
Før 1945 var skogen en del av det tyske Østpreussen, men ble ved Potsdam-avtalen etter andre verdenskrig delt mellom Polen og Sovjetunionen.
Sudamericano Femenino 1995

Sudamericano Femenino 1995 er en fotballturnering i regi av CONMEBOL som ble arrangert i Uberlândia, Brasil mellom 2. og 22. januar 1995. Det var den andre gjennomføringen av det søramerikanske mesterskapet i fotball for kvinner. Vinneren kvalifiserte seg til VM.

Gruppespill

Alle spilte i samme gruppe, og møtte hverandre en gang. Vinner og nummer to spilte deretter en ren finale.
Vocaloid

Historie

En mann med navn Kenmochi Hideki var den første som hadde idéen til en Vocaloid. Han spurte Yamaha, et musikkselskap, om hjelp til å lage Vocaloider. Engelske og japanske versjoner av Vocaloid ble utviklet på samme tid. Vocaloid tok år å lage. Det var veldig vanskelig å få Vocaloidene til å høres menneskelige. De første Vocaloidene var Leon og Lola, som sang på engelsk. De ble utgitt i 2004. De var en suksess, men var ikke veldig populære.
Senere, oppdaterte Yamaha programvaren og kalte det VOCALOID2. Den første japanske Vocaloiden for VOCALOID2 var Hatsune Miku. Miku ble skapt av selskapet Crypton Future Media, Inc. Da Crypton annonserte Hatsune Miku i 2007, ble hun en sensasjon på den populære japanske nettsiden Nico Nico Douga, som er lik YouTube. Noen tror at Miku ble så populær fordi hun har en attraktiv eller søt maskot.
Miku ble deretter populær over hele Japan, og andre steder rundt om i verden. Andre selskaper la merke til hvor populær Miku var. Dette fikk andre selskaper lyst til også å lage Vocaloider. Nå er det mange Vocaloider. Programvaren er svært populært mange steder nå.
Honduras under VM i friidrett 2015

Resultater

(Q, q – kvalifisert, NM – ikke noe gyldig resultat, SB – årsbeste, PB - personlig rekord)
Rettskrivningen av 1981

Rettskrivningen av 1981 var en rettskrivning for norsk bokmål. Den var et resultat av et langvarig arbeid med å reformere den samnorskpregede offisielle rettskrivningen som hadde eksistert siden rettskrivningen av 1938. I 1964 ble Vogt-komitéen nedsatt for å gjennomgå hele språksituasjonen i Norge. Et av resultatene av komitéens arbeid var opprettelsen av Norsk språkråd, hvor også riksmålsorganisasjonene lot seg representere (de hadde nektet å delta i forløperen Norsk språknemnd). Norsk språkråd utarbeidet et forslag til ny rettskrivning for bokmål, som Stortinget vedtok enstemmig i 1981. Mange riksmålsformer (eksempelvis frem, bro, sen, mel, ravn, syd) ble igjen tillatt i bokmålsrettskrivningen (hvor det før hadde hett fram, bru, sein, mjøl, ramn, sør som hovedformer og obligatoriske lærebokformer). Videre ble endelsen -en tillatt i alle hunkjønnsord (felleskjønnsord på riksmål). Samtidig ble noen riksmålsformer fjernet fra bokmål, som efter i sammensatte ord. Rettskrivningen av 1981 innebar et de facto brudd med samnorskpolitikken. Som resultat av reformen stilnet språkstriden og det fant sted en nivellering innen bokmål og riksmål. Gjennom rettskrivningen av 1986 ble riksmålet tilnærmet bokmålet. Som resultat har både det radikale bokmålet og den tradisjonelle formen for riksmål gått tilbake, mens det moderate (riksmålsnære) bokmålet har styrket sin stilling. Bokmålet ble ytterligere tilnærmet riksmålet gjennom rettskrivningen av 2005.
Ängbyplan tunnelbanestasjon

Ängbyplan tunnelbanestasjon er en stasjon på Stockholms tunnelbane i bydelen Södra Ängby. Den trafikkeres av T-bana 1 (grønn linje).
Ängbyplan ligger mellom stasjonene Åkeshov og Islandstorget. Den ble åpnet 26. oktober 1952, da strekningen Hötorget – Vällingby ble innviet, med navnet Färjestadsvägen. Den fikk sitt nåværende navn i 1962.
Njål Torgeirsson

Njål Torgeirsson (islandsk: Njáll Þorgeirsson; født sannsynligvis en gang før 950; død ca. 1010) eller Brennu-Njál (Brente-Njål) var en islandsk høvding på 900-tallet som bodde på Bergþórshvoll (Bergtorskvål), og er personen som Njåls saga er navngitt etter, og han spiller en viktig rolle i denne sagaen.
Njål var ifølge sagaen sønnen til Torgeir "gollnir" Torolfsson (Þorgeir "gollnir" Þórólfsson) og Åsgerd Askelsdotter (Ásgerður Áskelsdóttir; moras virkelige navn er ukjent mens Åsgerd egentlig var hans bestemor, en flyktning fra Norge). Kona hans var Bergtora Skarphedinsdotter. I sagaen blir han beskrevet som snill, rik og vakker mann, til tross for at han var skjeggløs. Han var særlig lovkunnig, klok og framsynt, og ga alle som kom til ham gode råd. Han var ellers en god venn av Gunnar fra Lidarende.
Njål døde sammen med resten av familien da han velger å brenne inne på gården Bergþórshvoll selv om han blir tilbudt å gå fri da gården ble angrepet av fiendene til Njåls sønner. Nedbrenningen av Bergþórshvoll skjedde ifølge arkeologiske utgravninger ca. 1010.
Njáll er en norrøn form av det gæliske navnet Niall, som tilsvarer det moderne engelske navnet Neil.
Kerman kraftverk

Kerman kraftverk er et varmekraftverk  i provinsen Gilan i Iran. Det har en installert produksjonskapasitet på 1932 MW, fordelt på 2 like store blokker á 483  MW hver, samt i tillegg 6 x 161 MW gassturbiner. Teknologien er levert av bl.a Siemens, Ansaldo og Doosan. 
Anlegget ble utbygd i årene 2001–2008. Brenselstypen er naturgass og råolje. Dette er landets største varmekraftverk målt etter installert effekt.
Krattlerke

Utbredelse

Den forekommer i Angola, Botswana, Mosambik, Namibia, Sør-Afrika, Zambia og Zimbabwe.
Vilberg naturminne

Vilberg naturminne er en fredet ask som står rett innenfor tomtegrensa til Lars Tønsagers veg nr. 7, gnr. 17 bnr. 212, sentralt i Eidsvoll kommune. Treet ble fredet 23. juni 1957.
Monolitt

En monolitt er en geologisk formasjon, eksempelvis et fjell, som består av en enkel massiv stein eller klippe, eller et monument eller en stein plassert som et monument. Erosjon er den vanligste årsaken til den geologiske formasjonen, som ofte består av spesiell hard eller solid metamorf eller sedimentær bergart.
Ordet kommer av det greske ordet μονόλιϑος (monolithos), som igjen kommer av μόνος («en» eller «enkel») og λίϑος («stein»).
Zeta (operativsystem)

Zeta var navnet på et operativsystem fra det tyske selskapet yellowTAB. Zeta er en videreutvikling av BeOS, operativsystemet fra Be. Versjon 1.0 av Zeta kom i juli 2005.
Det støpte hav

Det støpte hav (hebraisk: ים הנחושת; «kobberhavet») var et stort kar som fantes ved Salomos tempel og som stod i det sørøstre hjørnet av den indre tempelgården.

Beskrivelse

Karet ble tilvirket av kong Salomo for rituell renselse av prestene, og beskrives i Første kongebok 7:23–26 og Andre krønikebok 4:2–5. Ifølge Bibelen var det fem alen høyt, ti alen i diameter fra kant til kant, og tretti alen i omkrets. Karet var en håndsbredd tykt, og kanten var laget som kanten på et beger, formet som en lotusblomst. Karet var plassert på ryggen av tolv støpte okser, tre og tre av dem vendte hodene mot de fire himmelretningene. Havet kunne inneholde to eller tre tusen bat med vann. Det faktum at karet var høyt og vanskelig å stige ned i ovenfra, kan tyde på at vannet muligens har flytt fra havet til et basseng under det. Vannet ble opprinnelig forsynt av gibeonittene, men ble senere ledet i en vannledning fra Salomobassengene.
Det støpte hav var lagd i messing eller bronse, som Salomos far kong David hadde hentet fra de stedene han hadde beseiret og som tidligere ble styrt av Hadadeser, kongen i Soba (1. Krøn 18:8). Akas flyttet senere karet bort fra oksene, og plasserte det på et underlag av steiner (2. Kong 16:17). Det støpte hav ble ødelagt sammen med resten av tempelet av kaldéerne (2. Kong 25:13) omkring år 587 f.Kr.
Karets volum og form er problematisk å bestemme på grunn av mangelen på spesifikasjoner og på grunn av usikkerhet om de bibelske målene bat og alen.
De kongelige husholdtropper

Bakgrunn

I middelalderens Vest-Europa ble de beste soldatene personlige livvakter for monarken og andre medlemmer av det kongelige eller keiserlige hushold. Medlemmer av de kongelige husholdtroppene kalles derfor også gardister. Dette var bakgrunnen for den nyere praksis med å betegne et lands mest fremstående avdelinger som husholdtropper.
Medlemmer av husholdtroppene fulgte monarken for å beskytte ham når han beveget seg offentlig. Som et resultat ble husholdtroppene etterhvert en del av offentlige statsseremonier.
Hulkatodelampe

En hulkatodelampe (HCL) er type kaldkatodelampe som brukes i fysikk og kjemi som en spektral linje kilde (f.eks. for atomabsorpsjonsspektrofotometri (AAS)) og som en frekvens tuner for lyskilder som lasere. En HCL tar nytte av hulkatode-effekten, som fører til ledning på en lavere spenning og med mer spenning enn en kaldkatodelampe som ikke har en hul katode.
En HCL består vanligvis av et glassrør som inneholder en katode, en anode og en isolasjonsgass (vanligvis en edel gass). En stor spenning over anoden og katoden fører til ionisering av isolasjonsgassen og skaper plasma. Isolasjonsgass-ioner vil da bli akselerert til katoden, sputtering av atomer fra katoden. Både isolasjonsgassen og sputtete katode atomer vil i sin tur bli eksitert av kollisjoner med andre atomer/partikler i plasmaen. Når de eksiterte atomene forfaller til en lavere tilstan, vil de avgi fotoner, som deretter kan bli oppdaget og et spektrum kan bestemmes.
University of Arizona

University of Arizona er et delstatseid universitet i Tucson, delstaten Arizona i USA. Universitetet ble grunnlagt i 1885. Det tilhører gruppen av offentlige, høykvalitets-universiteter med meget høy akademisk standard – den såkalte Public Ivy-gruppen.
Ved lærestedet var det 36 805 studenter og 1 455 vitenskapelig ansatte i 2006, og dette året var skolepengene US$ 4 7660 for studenter folkeregistrert i delstaten Arizona. Undervisningen gis opp til doktorgradsnivå.
Yanshi

Yanshi (kinesisk: 偃师; pinyin: Yǎnshī) er et byfylke i byprefekturet Luoyang i provinsen Henan i Folkerepublikken Kina.
Befolkningen var på 806 738 innbyggere i 1999.
Elven Yi renner inn i elven Luo i dette byfylket.

Kulturminner

I landsbyen Erlitou 二里头村 i storkommunen Zhaizhen ligger det arkeologiske funnstedet for Erlitoukulturen, en bronsealderkultur.

Samferdsel

Kinas riksvei 310 går gjennom området. Denne viktige trafikkåren begynner i Lianyungang i Jiangsu, går vestover og ender i Tianshui i provinsen Gansu. Den går innom større byer som Xuzhou, Shangqiu, Kaifeng, Zhengzhou, Luoyang og Xi'an.
Betel Tana

Betel Tana er en kristen frikirkelig menighet i Tana, Finnmark. Menigheten er tilsluttet den norske pinsebevegelsen. Betel Tana ble stiftet i 1976. 
Menigheten har 35 medlemmer, medregnet tilhørige, det vil si barn av døpte medlemmer. For ungdom i konfirmasjonsalder tilbyr menigheten den frikirkelige konfirmantundervisningen Tentro.

Misjon

Betel Tana er engasjert i misjonsarbeid i Russland.
Shi Chaoyi

Shi Chaoyi (kinesisk: 史朝義; pinyin: Cháoyì; æranavn: Xiǎnshèng (顯聖); død 763) var den siste keiseren av Yan-statens (styrte fra 761 til 763), som ble opprettet under An Lushan-opprøret mot det kinesiske Tang-dynastiet. Han var Shi Simings eldste sønn, og han styrta og drepte faren i et statskupp i 761 og tok over som keiser. Han klarte riktignok ikke å skaffe seg farens undersåtters troskap, og ble til slutt beseiret av Tang og uighur-khaganatets forente styrker. Han begikk selvmord i kamp.
Over the Hills and Far Away

Tekst

Teksten omhandler en mann som har begått et ran. Han blir pågrepet av politiet, og får høre at han er mistenkt for ran. Mannen tør ikke å si hvor han var når ranet skjedde fordi han da var med kona til bestevennen. En dag vil de igjen være sammen, og være i hverandres armer igjen. I ti lange år skal han telle dagene.
Very Large Telescope

Very Large Telescope (VLT) er et sammensatt optisk teleskop bestående av fire teleskoper på 8,2 meter plassert i en formasjon. Teleskopene kan jobbe både selvstendig eller samordnet. I det siste tilfellet tilsvarer den totale speiloverflaten et teleskop på 16 meter, noe som gjør VLT til det største optiske teleskopet i verden. I anlegget inngår også et interferometer som gir mulighet for ekstra høy oppløsning for relativt lyssterke objekter. VLT drives av det europeiske sørobservatorium.
VLT ligger ved Paranal-observatoriet på fjellet Cerro Paranal, 2 635 moh. i Atacama i det nordlige Chile. De fire inngående teleskopene er døpte til Antu, Kueyen, Melipal og Yepun etter den chilenske urbefolkningen Mapuches ord for henholdsvis solen, månen, Sørkorset og Venus.
Pentritt

Bruk

Den mest innlysende bruken av pentritt er som et høyeksplosiv. Det er mer følsomt for sjokk og friksjon enn TNT eller tetryl og blir sjelden brukt alene. Det ble tidligere benyttet mye som en detonasjonsforsterker, samt som sprenglegeme i småkalibret ammunisjon. Det brukes også som en del av landminer og som den eksploderende kjernen i tennsnorer. Pentritt er også en av ingrediensene i det plastiske sprengstoffet Semtex, sammen med Heksogen. En 50% blanding av Pentritt og TNT kalt for Pentolite, ble brukt i det amerikanske panservern-våpenet M9A1 Bazooka. Den inneholdt 0,23 kilo Pentolite, og kunne sprenge seg igjennom ca.13 cm panserstål.
PETN har også vært brukt som detonator i atomvåpen for å komprimere kjerneladningen av Plutonium til kritisk masse i de amerikanske bombene W-68 og W-76. I dag brukes det sprengstoffer som er mindre følsomme og lagrings-stabile til dette formålet. Det ble oppdaget at PETN nedbrytes av nøytron- strålingen fra disse bombene. PETN er i dag erstattet av det mere lagrings-stabile og mindre sensitive sprengstoffet Heksogen ( RDX ) for de fleste formål.
Annen bruk som ikke er relatert til eksplosiver, er som en vasodilator på samme måte som nitroglyserin. En annen hjertemedisin, Lentonitrat, består nesten utelukkende av pentritt.

Kjemiske egenskaper

Pentritt, C(CH2ONO2)4), er et hvitt krystallisert pulver med et stort energiinnhold og høy forbrenningshastighet. Det kan varmes opp til 100 °C over lengre tid uten å ødelegges og er derfor godt egnet til lagring. Det smelter ved 140-142 °C, og destrueres ved omtrent 180 °C. Ved å tilsette 10 % parafin-voks er det omtrent like følsomt som TNT. Detonasjonshastigheten ved en tetthet på 1,7 g/cm³ er på 8 400 m/s.

Historie

Pentritt ble første gang syntetisert i 1891 av Tollens og Wiegand ved å nitrere pentaerytritol. Produksjonen av pentritt ble i 1912 påbegynt av den tyske regjeringen etter at de først hadde tatt patent på dette. Pentritt ble benyttet av den tyske hæren under første verdenskrig.
I desember 2001 ble pentritt brukt som eksplosiv i Richard Reid sitt mislykkede bombeangrep på American Airlines Flight 63 fra Paris til Miami. Det skal også ha blitt brukt av Abdulfarouk Umar Muttalab under et forsøk på å avfyre et sprenglegeme den 25 desember 2009 på Northwest Airlines Flight 253. I slutten av oktober 2010 ble PETN funnet i en rekke pakker sendt fra Jemen til jødiske adresser i Chicago.